《七言和君倚景灵行》
宋代·沈遘

东城大道何逶迤，中直清庙表六扉。右临景灵秘馆之翼翼，左六相国浮图之巍巍。

道旁第舍多赩赫，车无停轮马交策。风尘勃郁千丈高，素衣化缁双眦塞。

南阡穷巷我所居，上下省户两岁馀。病躯羸乘实厌畏，每趋径路宫城隅。

宫墙倚空背环极，隐嶙楼台露金碧。朝霞夕照天半明，墙下行人徒眩惑。

我尝入谒得纵观，威容物采严且完。鸾车岁岁躬献享，孝思肸蚃通神欢。

重门设卫日常阖，灵境那令世人杂。但见长松怪石列若屏，突兀阴森两遮匝。

我家东南沧海涯，乘时偶来观德辉。归飞故隐自有期，何必于此空叹欷。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。